Navarra Suma talde parlamentarioari atxikitako foru parlamentari Marta Álvarez Alonso andreak galdera egin du Monjardín-Las Hayas eguneko zentroko zerbitzua emateko espazioa aldatzeari buruz (10-20/PES-00096). Hona Nafarroako Gobernuko Eskubide Sozialetako kontseilariak informatzeko duena:

1. *Nafarroako Gobernuak zer aurreikuspen darabil Monjardín eguneko zentroaren 45 erabiltzaileei dagokienez?*

*Erabiltzaileak hainbat espaziotan banatzen baldin badira, zer espazio izanen dira horiek? Nola banatuko dira erabiltzaileak?*

*Gaitzen diren espazioek irauteko asmoa al dago? Zenbat denborarako daude pentsatuta?*

*Nafarroako Gobernuak zentro horretarako behin betiko konponbiderik al darabil gogoan? Zein?*

COVID-19aren pandemiaren ondorioz, neurri berriak hartu behar izan ditugu gizarte-zerbitzuetan, erabiltzaileen arteko kutsadurari aurrea hartzeko; besteak beste, distantzia fisikoa. Las Hayas CAIDISeko eguneko zentrorako guneetako bat hasiera batean 10 logela hartzeko diseinatutako unitate batean zegoen. Espazio hori eskasa zen erabiltzaileen arretarako, eta, jakina, ez zuen aukerarik ematen egoera berriak eskatzen dizkigun distantziak mantentzeko.

Las Hayas CAIDIS zentroak, gainera, Eguneko Zentrorako berariazko gune bat du, 10 lagunentzako gutxi gorabeherako edukiera duena, eta egungo egoeran arreta emateko baldintza egokiak betetzen dituena. Horregatik, proposatzen da eguneko zentro bat mantentzea kokapen horretan, eskualdeko (Sarriguren) baliabide gisa, eta Concepción Benítez kalean (lehengo San José zentroa) destinatutako espazioa desgaitasuna duten pertsonentzako eguneko zentro gisa gaitzea, Desgaitasunari buruzko II. Planean aurreikusita zegoen bezala.

Gune hori egokitu arte, Nafarroako Kutxa Fundazioak utzitako lokal alternatibo bat bilatu da, Padre Maceda kaleko 8. zenbakian dagoen San Pedroko jubilatuen kluba, eta urrira arte erabiltzeko asmoa dago.

Une honetan, Zerbitzura itzultzea erabaki duten erabiltzaile guztiak Arrotxapeko zentroan artatzen ari dira.

*2. Pentsatuta daukazuen aldaketak egungo itunari eragiten al dio? Erantzunean zehaztu, arren, langileen ratioetan eginen diren aldaketak, toki bakoitzeko lanbidedunen kategoriak eta zer eragin izanen duen kontratuaren prezioan.*

Kontratuaren hasierako baldintzak aldatu direnez kontratuan aldaketa egin behar da. Une honetan, Las Hayaseko Eguneko Zentroko langileak Arrotxapeko lokalera joan dira, ezarritako ratioei eutsiz. Laster hasiko dira prestatzen desgaitasuna duten pertsonentzako egoitza-zerbitzuen lizitazio berrirako pleguak, eguneko zentroa barne, eta, une horretan, berrikusi eginen dira sartu beharreko aldaketak, erabiltzaileak Concepción Benítez kaleko behin betiko kokapenera aldatzen direnean. Teknikari eta zerbitzu orokorretako langile gehiago jarri behar izatea aurreikusten da.

Hori guztia jakinarazten dizut, Nafarroako Parlamentuko Erregelamenduaren 194. artikulua betez.

Iruñean, 2020ko ekainaren 16an.

Eskubide Sozialetako kontseilaria: María Carmen Maeztu Villafranca